CELEX: 32019D1989
Language: el
Date: 2019-11-28 00:00:00
Title: Απόφαση (ΕΕ) 2019/1989 του Ευρωπαϊκού Συμβουλίου της 28ης Νοεμβρίου 2019 για τον διορισμό της Ευρωπαϊκής Επιτροπής

29.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/100
               
            
         ΑΠΟΦΑΣΗ (ΕΕ) 2019/1989 ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ
         της 28ης Νοεμβρίου 2019
         για τον διορισμό της Ευρωπαϊκής Επιτροπής
         ΤΟ ΕΥΡΩΠΑΪΚΟ ΣΥΜΒΟΥΛΙΟ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 17 παράγραφος 3 και το άρθρο 17 παράγραφος 7 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Η θητεία της Επιτροπής που διορίσθηκε με την απόφαση 2014/749/ΕΕ (1) του Ευρωπαϊκού Συμβουλίου έληξε στις 31 Οκτωβρίου 2019.
                  
               
                     (2)
                  
                  
                     Σύμφωνα με το άρθρο 17 παράγραφος 5 της Συνθήκης για την Ευρωπαϊκή Ένωση (ΣΕΕ), το Ευρωπαϊκό Συμβούλιο εξέδωσε την απόφαση 2013/272/ΕΕ (2) σχετικά με τον αριθμό των μελών της Ευρωπαϊκής Επιτροπής.
                  
               
                     (3)
                  
                  
                     Θα πρέπει να διορισθεί νέα Επιτροπή, απαρτιζόμενη από έναν υπήκοο εκάστου κράτους μέλους, συμπεριλαμβανομένου του Προέδρου της και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, με διάρκεια θητείας έως τις 31 Οκτωβρίου 2024.
                  
               
                     (4)
                  
                  
                     Το Ευρωπαϊκό Συμβούλιο επέλεξε την κα Ursula VON DER LEYEN ως το πρόσωπο που προτείνει στο Ευρωπαϊκό Κοινοβούλιο για Πρόεδρο της Επιτροπής, και το Ευρωπαϊκό Κοινοβούλιο την εξέλεξε ως Πρόεδρο της Επιτροπής κατά τη σύνοδο της ολομέλειάς του στις 16 Ιουλίου 2019.
                  
               
                     (5)
                  
                  
                     Με την απόφαση (ΕΕ) 2019/1330 (3) και με τη σύμφωνη γνώμη της εκλεγείσας Προέδρου της Επιτροπής, το Ευρωπαϊκό Συμβούλιο διόρισε τον κ. Josep BORRELL FONTELLES Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας για την περίοδο από τη λήξη της τρέχουσας θητείας της Επιτροπής έως την 31η Οκτωβρίου 2024.
                  
               
                     (6)
                  
                  
                     Στις 19 Οκτωβρίου 2019, το Ηνωμένο Βασίλειο υπέβαλε αίτημα παράτασης, έως τις 31 Ιανουαρίου 2020, της προθεσμίας που προβλέπεται στο άρθρο 50 παράγραφος 3 της ΣΕΕ. Με επιστολή της 28ης Οκτωβρίου 2019, το σχέδιο κειμένου της απόφασης του Ευρωπαϊκού Συμβουλίου, με την οποία παρατείνεται η εν λόγω προθεσμία έως την ημερομηνία που ζητήθηκε, διαβιβάστηκε στο Ηνωμένο Βασίλειο, για τη σύμφωνη γνώμη του. Με επιστολή της 28ης Οκτωβρίου 2019, το Ηνωμένο Βασίλειο συμφώνησε, βάσει του άρθρου 50 παράγραφος 3 της ΣΕΕ, ως προς την παράταση και ως προς το κείμενο της απόφασης του Ευρωπαϊκού Συμβουλίου. Στις 29 Οκτωβρίου 2019, το Ευρωπαϊκό Συμβούλιο εξέδωσε την εν λόγω απόφαση (4).
                  
               
                     (7)
                  
                  
                     Συμφωνώντας με την απόφαση (ΕΕ) 2019/1810, το Ηνωμένο Βασίλειο επιβεβαίωσε τη δέσμευσή του να ενεργήσει με εποικοδομητικό και υπεύθυνο τρόπο καθ’ όλη τη διάρκεια της περιόδου παράτασης σύμφωνα με το καθήκον της καλόπιστης συνεργασίας. Συμφώνησε επίσης ότι η παράταση δεν μπορεί να υπονομεύσει την εύρυθμη λειτουργία της Ένωσης και των θεσμικών της οργάνων. Τέλος, επειδή η παράταση συνεπάγεται, σύμφωνα με το άρθρο 50 της ΣΕΕ, ότι το Ηνωμένο Βασίλειο παραμένει κράτος μέλος με πλήρη δικαιώματα και υποχρεώσεις έως την ημερομηνία αποχώρησης, το Ηνωμένο Βασίλειο συμφώνησε ότι αυτό περιλαμβάνει την υποχρέωση να προτείνει υποψήφιο για διορισμό ως μέλος της Επιτροπής. Ωστόσο, το Ηνωμένο Βασίλειο δεν πρότεινε υποψήφιο Επίτροπο.
                  
               
                     (8)
                  
                  
                     Στις 6 Νοεμβρίου 2019, η εκλεγείσα πρόεδρος της Επιτροπής κάλεσε το Ηνωμένο Βασίλειο να προτείνει ένα πρόσωπο (ή περισσότερα) το οποίο, βάσει των γενικών προσόντων, της ανεξαρτησίας και της ευρωπαϊκής δέσμευσής του, θα ήταν κατάλληλο να καταστεί μέλος της επόμενης Επιτροπής. Το Ηνωμένο Βασίλειο δεν απάντησε στην εν λόγω επιστολή. Στις 12 Νοεμβρίου 2019, η εκλεγείσα πρόεδρος της Επιτροπής απέστειλε δεύτερη επιστολή με την ίδια πρόσκληση, υπενθυμίζοντας τις υποχρεώσεις του Ηνωμένου Βασιλείου βάσει της Συνθήκης για την ΕΕ, και της απόφασης (ΕΕ) 2019/1810. Στις 13 Νοεμβρίου 2019, το Ηνωμένο Βασίλειο απάντησε και στις δύο επιστολές, αναφέροντας ότι δεν είναι σε θέση να προτείνει υποψήφιο για το αξίωμα του Επιτρόπου ενόψει των προσεχών γενικών εκλογών. Στις 14 Νοεμβρίου 2019, η Επιτροπή κίνησε διαδικασία επί παραβάσει κατά του Ηνωμένου Βασιλείου, επειδή δεν πρότεινε υποψήφιο Επίτροπο, με επίσημη προειδοποιητική επιστολή προς το Ηνωμένο Βασίλειο, σύμφωνα με το άρθρο 258 της συνθήκης για τη λειτουργία της Ευρωπαϊκής Ένωσης (ΣΛΕΕ). Στη συγκεκριμένη επιστολή, η Επιτροπή υπενθυμίζει ότι, σύμφωνα με πάγια νομολογία του Δικαστηρίου της ΕΕ, κράτος μέλος δεν μπορεί να επικαλείται διατάξεις της εσωτερικής του έννομης τάξης για να δικαιολογήσει την παράβαση των υποχρεώσεων που απορρέουν από το δίκαιο της Ένωσης. Οι αρχές του Ηνωμένου Βασιλείου είχαν προθεσμία έως τις 22 Νοεμβρίου 2019 ώστε να υποβάλουν τις παρατηρήσεις τους σχετικά με την επίσημη προειδοποιητική επιστολή.
                  
               
                     (9)
                  
                  
                     Το Ευρωπαϊκό Συμβούλιο σημειώνει ότι, παρά τις υποχρεώσεις βάσει του ενωσιακού δικαίου που υπενθυμίστηκαν με την απόφαση (ΕΕ) 2019/1810 και συμφωνήθηκαν συγκεκριμένα από το Ηνωμένο Βασίλειο, το Ηνωμένο Βασίλειο δεν έχει προτείνει υποψήφιο ως μέλος της Επιτροπής. Αυτό δεν μπορεί να υπονομεύσει την εύρυθμη λειτουργία της Ένωσης και των θεσμικών της οργάνων και, ως εκ τούτου, δεν μπορεί να αποτελέσει εμπόδιο στον διορισμό της νέας Επιτροπής, η οποία θα πρέπει το συντομότερο δυνατό να αρχίσει να ασκεί όλες τις αρμοδιότητές της βάσει των Συνθηκών. Το Ευρωπαϊκό Συμβούλιο σημειώνει ότι, αν και διορίζονται ως μέλη της Επιτροπής μόνο 27 άτομα, η Επιτροπή αποτελείται, σύμφωνα με την απόφαση 2013/272/ΕΕ, από αριθμό μελών ίσο προς τον αριθμό των κρατών μελών. Σημειώνει επίσης ότι, μετά τον διορισμό της Επιτροπής, εφαρμόζεται το άρθρο 246 δεύτερο εδάφιο της ΣΛΕΕ.
                  
               
                     (10)
                  
                  
                     Με την απόφαση (ΕΕ) 2019/1393 (5), το Συμβούλιο κατάρτισε, σε κοινή συμφωνία με την εκλεγείσα Πρόεδρο της Επιτροπής, τον κατάλογο των άλλων προσώπων που προτείνει να διορισθούν ως μέλη της Επιτροπής. Με την απόφαση (ΕΕ) 2019/1943 (6), για την κατάργηση και αντικατάσταση της απόφασης (ΕΕ) 2019/1393, το Συμβούλιο εξέδωσε, διά κοινής συμφωνίας με την εκλεγείσα Πρόεδρο της Επιτροπής, έναν νέο πίνακα των άλλων προσωπικοτήτων τις οποίες το Συμβούλιο προτείνει να διορισθούν ως μέλη της Επιτροπής.
                  
               
                     (11)
                  
                  
                     Με ψηφοφορία που διενεργήθηκε στις 27 Νοεμβρίου 2019, το Ευρωπαϊκό Κοινοβούλιο ενέκρινε το διορισμό του Προέδρου, του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας καθώς και των άλλων μελών της Επιτροπής ως συλλογικού οργάνου.
                  
               
                     (12)
                  
                  
                     Ως εκ τούτου, θα πρέπει να διορισθεί η Επιτροπή,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Διορίζονται στην Ευρωπαϊκή Επιτροπή, για την περίοδο από την 1η Δεκεμβρίου 2019 έως τις 31 Οκτωβρίου 2024:
            
                        —
                     
                     
                        Ως πρόεδρος:
                        κα Ursula VON DER LEYEN
                     
                  
                        —
                     
                     
                        ως μέλος, αντιπρόεδρος, κατ’ εφαρμογή του άρθρου 18 παράγραφος 4 της ΣΕΕ:
                        κ. Josep BORRELL FONTELLES, Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας
                     
                  
                        —
                     
                     
                        Ως μέλη:
                        κ. Thierry BRETON
                        κα Helena DALLI
                        κ. Valdis DOMBROVSKIS
                        κα Elisa FERREIRA
                        κα Mariya GABRIEL
                        κ. Paolo GENTILONI
                        κ. Johannes HAHN
                        κ. Phil HOGAN
                        κα Ylva JOHANSSON
                        κα Věra JOUROVÁ
                        κα Στέλλα ΚΥΡΙΑΚΙΔΟΥ
                        κ. Janez LENARČIČ
                        κ. Didier REYNDERS
                        κ. Μαργαρίτης ΣΧΟΙΝΑΣ
                        κ. Nicolas SCHMIT
                        κ. Maroš ŠEFČOVIČ
                        κα Kadri SIMSON
                        κ. Virginijus SINKEVIČIUS
                        κα Dubravka ŠUICA
                        κ. Frans TIMMERMANS
                        κα Jutta URPILAINEN
                        κα Adina VĂLEAN
                        κ. Olivér VÁRHELYI
                        κα Margrethe VESTAGER
                        κ. Janusz WOJCIECHOWSKI.
                     
                  
         
            Άρθρο 2
            Η παρούσα απόφαση αρχίζει να ισχύει από την 1η Δεκεμβρίου 2019.
         
         
            Άρθρο 3
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 28 Νοεμβρίου 2019.
            
               
                  Για το Ευρωπαϊκό Συμβούλιο
               
               
                  Ο Πρόεδρος
               
               D. TUSK
            
         
         
            (1)  Απόφαση 2014/749/ΕΕ του Ευρωπαϊκού Συμβουλίου, της 23ης Οκτωβρίου 2014, για τον διορισμό της Ευρωπαϊκής Επιτροπής (ΕΕ L 311 της 31.10.2014, σ. 36).
         
            (2)  Απόφαση 2013/272/ΕΕ του Ευρωπαϊκού Συμβουλίου, της 22ας Μαΐου 2013, σχετικά με τον αριθμό των μελών της Ευρωπαϊκής Επιτροπής (ΕΕ L 165 της 18.6.2013, σ. 98).
         
            (3)  Απόφαση (ΕΕ) 2019/1330 του Ευρωπαϊκού Συμβουλίου, της 5ης Αυγούστου 2019, για τον διορισμό του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΕΕ L 207 της 7.8.2019, σ. 36).
         
            (4)  Απόφαση (ΕΕ) 2019/1810 του Ευρωπαϊκού Συμβουλίου σε συμφωνία με το Ηνωμένο Βασίλειο της 29ης Οκτωβρίου 2019 για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 278 I της 30.10.2019, σ. 1).
         
            (5)  Απόφαση (ΕΕ) 2019/1393 του Συμβουλίου, ληφθείσα διά κοινής συμφωνίας με την εκλεγείσα Πρόεδρο της Επιτροπής, της 10ης Σεπτεμβρίου 2019, για την κατάρτιση του καταλόγου των άλλων προσώπων τα οποία το Συμβούλιο προτείνει να διορισθούν ως μέλη της Επιτροπής (ΕΕ L 233 I της 10.9.2019, σ. 1).
         
            (6)  Απόφαση (ΕΕ) 2019/1949, ληφθείσα διά κοινής συμφωνίας με την εκλεγείσα Πρόεδρο της Επιτροπής, της 25ης Νοεμβρίου 2019, για την κατάρτιση του καταλόγου των άλλων προσώπων τα οποία το Συμβούλιο προτείνει να διορισθούν ως μέλη της Επιτροπής και για την κατάργηση και αντικατάσταση της απόφασης (ΕΕ) 2019/1393 (ΕΕ L 304 της 26.11.2019, σ. 16).